དེའི་རྗེས་རྒྱ་རིགས་སློབ་དཔོན་ཆེན་མོ་ཤཱ་མིང་ལགས་ཀྱིས་གྲོས་འདོན་གནང་ཞིང་རྒྱལ་ཁབ་མི་འདྲ་བ་༩ནས་རྒྱ་རིགས་༦༠ལྷག་གིས་རྒྱབ་སྐྱོར་མིང་རྟགས་བཀོད་པའི་དབུ་མའི་ལམ་གྱི་སྲིད་ཇུས་ལ་མོས་མཐུན་དང་རྒྱབ་སྐྱོར་གྱི་འབོད་སྒྲ་ཞེས་པའི་དགོངས་འཆར་ཞིག་སྒྲོག་སྦྱངས་གནང་སོང་བའི་ནང་།ཕྱི་ལོ་༡༩༥༩ལོར་ཏཱ་ལའི་བླ་མ་མཆོག་དང་ལྷན་དུ་ཆོས་ལུགས་ཀྱི་གནད་ཡོད་མི་སྣ་དང་བོད་མི་མང་པོ་ཞིག་བོད་དང་ཁ་བྲལ་བའི་རྗེས།བོད་མི་བཙན་བྱོལ་བ་ཆགས་ནས་ད་བར་ལོ་རབས་གཅིག་ཕྱིན་པ་རེད།དེ་འདྲའི་བཀྲ་མ་ཤིས་པའི་བགེགས་བར་སེལ་སླད་རྒྱ་བོད་མཉམ་མཐུན་གྱི་ཐབས་ལམ་ཞིག་སྟེ།སྔ་མོ་ཕྱི་ལོ་༡༩༧༤ལོ་ནས་ཏཱ་ལའི་བླ་མ་མཆོག་གིས་དབུ་མའི་ལམ་གྱི་སྲིད་ཇུས་འདོན་གནང་མཛད་པ་དང་།དེ་ལ་བོད་མི་མང་སྤྱི་འཐུས་ནས་ངོས་འཛིན་དང་རྒྱབ་སྐྱོར་ཐོབ་ཡོད།མདོར་བསྡུས་ནས་བཤད་ན་དབུ་མའི་ལམ་གྱི་སྲིད་ཇུས་ནི་བོད་མིས་རང་བཙན་མི་རྩོད་པར་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་དང་མི་རིགས་ས་ཁོངས་ཀྱི་རང་སྐྱོངས་ཁྲིམས་ལུགས་གཉིས་དང་ཡོངས་སུ་མཚུངས་པའི་དབང་ཆ་རྩོད་ཐབས་ཤིག་ཡིན་སྟབས།བོད་ལ་མིང་དོན་མཚུངས་པའི་རང་སྲིད་རང་སྐྱོང་མངོན་འགྱུར་ཡོང་ཐུབ་པ་ཞིག་རེད།ང་ཚོ་རྒྱ་རིགས་ཀྱི་ངོས་ནས་བཤད་ན།དབུ་མའི་ལམ་གྱི་སྲིད་ཇུས་ནི་བོད་ཀྱི་གནད་དོན་ཐག་གཅོད་ཐུབ་པ་དང་།རྒྱ་བོད་མཉམ་མཐུན་ལ་སྐུལ་འདེད་གཏོང་ཐུབ་པ།ཀྲུང་གོ་འདི་ཉིད་དམངས་གཙོའི་རྒྱལ་ཁབ་ཅིག་ཏུ་བསྒྱུར་ཐུབ་རྒྱུར་གལ་ཆེའི་ནུས་པ་ལྡན་པ་ཞིག་རེད།དེར་བརྟེན་ང་ཚོས་དབུ་མའི་ལམ་ལ་རྒྱབ་སྐྱོར་ཡོད་པའི་ཐོག་ཀྲུང་གོ་སྲིད་གཞུང་ནས་ཏཱ་ལའི་བླ་མ་མཆོག་གིས་བླ་མེད་ཀྱི་དགོངས་གཞི་དང་།བག་ཡངས་པའི་ཐུགས་གཤིས་ལ་གཅེས་སྤྲས་བྱས་ནས་དོན་དངོས་དང་དྲང་བདེན་གྱི་བརྡ་ལན་ཞིག་སྤྲོད་རྒྱུ་དང་།འགྱུར་ལྡོག་འགྲོ་བཞིན་པའི་ལོ་རྒྱུས་ཀྱི་གོ་སྐབས་བཟུང་ནས་ཏཱ་ལའི་བླ་མ་མཆོག་ལ་མཇལ་འཕྲད་དང་།གྲོས་མོལ་གྱི་གོ་སྐབས་སླར་གསོ་བརྒྱུད།ཏཱ་ལའི་བླ་མ་མཆོག་དང་ཁོང་གི་རྗེས་སུ་ཕེབས་པའི་བོད་མི་རྣམས་བོད་ལ་ཕྱིར་ལོག་ཐུབ་པ་བྱུང་སྟེ།ཚང་མས་ཐུན་མོང་ཐོག་མིང་དོན་མཚུངས་པའི་དམངས་གཙོ་དང་རང་དབང་།ཞི་བདེ་ལྡན་པ་བཅས་ཀྱི་དར་ཤིང་རྒྱས་པའི་བོད་ལྗོངས་ཤིག་འཛུགས་ཐུབ་པའི་རེ་བྱེད་བཞིན་ཡོད།ཅེས་བསྒྲགས་སོང་།